Kartografiya va geodeziya materiallarining (ma’lumotlarining) cheklovchi griflarini belgilash, foydalanish uchun ochiq bo‘lgan xaritalarni yaratish, maxfiy kartografiya va geodeziya materiallarini berish, hisobga olish va saqlash tartibi hamda geodez

Davlat xizmatlarini ko‘rsatish sifatini oshirish hamda aholi keng qatlamlari va tadbirkorlarning, shu jumladan chet ellik tadbirkorlarning fazoviy ma’lumotlardan foydalanish imkoniyatlarini ta’minlash, shuningdek, geodeziya va kartografiya faoliyatida davlat sirlarini muhofaza qilish bo‘yicha normativ huquqiy bazani takomillashtirish maqsadida Vazirlar Mahkamasi qaror qiladi:
 1. Qo‘yidagilarga: 
 1984-yilgi umumjahon geodeziya koordinatalari tizimiga (WGS-84) bog‘langan va belgilangan tartibda nazorat ko‘rigidan o‘tkazilgan har qanday ruxsat etilgan aerokosmik suratlardan foydalanishga;
 1942-yilgi davlat koordinatalar tizimida geografik obyektlar koordinatalarini aniqlashga cheklovlar olib tashlansin, toifalashtirilgan obyektlar va geodeziya punktlari bundan mustasno.
 2. Kartografiya va geodeziya materiallarining (ma’lumotlarining) cheklovchi griflarini belgilash, foydalanish uchun ochiq bo‘lgan xaritalarni yaratish, maxfiy kartografiya va geodeziya materiallarini berish, hisobga olish va saqlash tartibi hamda geodeziya va kartografiya sohasidagi davlat sirlarining saqlanishini ta’minlash bo‘yicha ruxsat berish tartibotlari to‘g‘risidagi nizom ilovaga muvofiq tasdiqlansin.
 4. O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi:
 foydalanish uchun ochiq bo‘lgan xaritalarni yaratish va geografik axborot tizimlari ma’lumotlarining ochiqligini, geodeziya va kartografiya sohasidagi davlat sirlarining saqlanishini ta’minlash bo‘yicha chora-tadbirlar kompleksini ishlab chiqsin;
 kartografiya va geodeziya materiallarining (ma’lumotlarining) cheklovchi griflarini belgilash, foydalanish uchun ochiq bo‘lgan xaritalarni yaratish, maxfiy kartografiya va geodeziya materiallarini (ma’lumotlarini) berish, hisobga olish va saqlash, geodeziya va kartografiya sohasidagi davlat sirlarining saqlanishini ta’minlash bo‘yicha ruxsat berish tartibotlari to‘g‘risida takliflar kiritgan holda, muammoli masalalarni aniqlash uchun ushbu qarorni qo‘llash amaliyoti monitoringini yuritsin.
 5. O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi boshqa manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarini bir oy muddatda ushbu qarorga muvofiqlashtirsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — transport vaziri A.J. Ramatov zimmasiga yuklansin.
 1. Ushbu Nizom geodeziya, topografiya, kartografiya, gravimetriya, aerokosmik suratga olish materiallarining (keyingi o‘rinlarda kartografiya va geodeziya materiallari (ma’lumotlari) deb ataladi) cheklovchi griflarini belgilash tartibini, foydalanish uchun ochiq bo‘lgan xaritalarni yaratishga talablarni, maxfiy kartografiya va geodeziya materiallarini (ma’lumotlarini) berish, hisobga olish va saqlash tartibini, shuningdek, geodeziya va kartografiya sohasidagi davlat sirlarining saqlanishini ta’minlash bo‘yicha ruxsat berish tartibotlarini belgilaydi.
 2. Ushbu Nizomda quyidagi tushunchalardan foydalaniladi: 
 aerosuratga olish va kosmik suratga olish — kosmik va aviatsiya uchish apparatlari, shu jumladan uchuvchisiz uchish apparatlari yordamida fotografiya, televizion, infraqizil, mikroto‘lqinli, radiolokatsiya va boshqa qurilmalar yordamida yer yuzasi haqida axborot olish;
 geografik axborot tizimi (keyingi o‘rinlarda GAT deb ataladi) — fazoviy ma’lumotlar va ular bilan bog‘liq axborotni yaratish (to‘plash, saqlash, ishlov berish), aks ettirish va tarqatish uchun mo‘ljallangan axborot tizimi;
 geofazoviy axborot (keyingi o‘rinlarda GFA deb ataladi) — yer yuzasida, erning ustki qatlamida, yer ustki qatlamiga tutash atmosfera qatlamida va yer atrofidagi fazoda joylashgan joylar va obyektlar haqidagi ma’lumotlar to‘plami;
 geografik obyekt — yer yuzasining tabiiy va sun’iy obyektlari va kontur nuqtalari, shuningdek, mo‘ljal bo‘lib xizmat qilishi mumkin bo‘lgan relyef elementlari; 
 geodeziya punkti — joyda (tuproqda, binoda yoki boshqa sun’iy inshootda) alohida mustahkamlab qo‘yilgan hamda geodeziya usullari yordamida aniqlangan koordinatalarni o‘z ichiga olgan nuqta. Geodeziya punkti, qoida tariqasida, maxsus markazdan, tashqi belgidan hamda zovur yoki val tarzidagi tashqi ko‘rinishdan iborat bo‘ladi; 
 davlat koordinatalar va balandliklar tizimi — O‘zbekiston Respublikasi Vazirlar Mahkamasi tomonidan butun davlat hududi uchun belgilanadigan koordinatalar va balandliklar tizimi;
 O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi huzuridagi Davlat geodeziya nazorati inspeksiyasi (keyingi o‘rinlarda Inspeksiya deb ataladi) — geodeziya va kartografiya sohasidagi davlat sirlari saqlanishining nazoratini ta’minlovchi maxsus vakolatli organ; 
 kartografiya va geodeziya materiallari (ma’lumotlari) — raqamli, qog‘oz va boshqa ko‘rinishda tayyorlangan topografik va maxsus xarita va planlar, aerosuratga olish va kosmik suratga olishning birlamchi va hosila materiallari, shuningdek, gravimetriya ma’lumotlari, geodeziya punktlari va geografik obyektlarning koordinatalari; 
 geodeziya punktlari va geografik obyektlar koordinatalari — barcha toifalardagi astronomiya, geodeziya, gravimetriya va nivelir punktlari, yer yuzasidagi tabiiy va sun’iy obyektlar va kontur nuqtalarning geografik va to‘g‘ri burchakli koordinatalari; 
 material nusxasi — har qanday usulda olingan, uning asli (dublikati) bilan birxilligini ta’minlaydigan hamda loyihalashtirish jarayonida bevosita qo‘llash, turli qidiruv ishlari, obyektlar qurish va boshqa ishlarni bajarishga mo‘ljallangan hujjat (xarita, plan, sxema, surat, koordinatalar ro‘yxati va boshqalar); 
 kam qurilgan hududlar — qurilgan imoratlar maydoni umumiy maydonning 30 foizidan oshmaydigan hududlar;
 foydalanish uchun ochiq bo‘lgan materiallar — cheklovchi grifga ega bo‘lmagan hamda yopiq tusdagi axborotni o‘z ichiga olmagan materiallar; 
 mahalliy koordinatalar tizimi — davlat hududining cheklangan qismiga nisbatan belgilanadigan shartli koordinatalar tizimi, uning koordinatalar sanoq boshi va koordinatalar o‘qlari yo‘nalishi davlat koordinatalar tizimining koordinatalar sanoq boshi va koordinatalar o‘qlari yo‘nalishiga nisbatan surilgan bo‘ladi. Mahalliy koordinatalar tizimini belgilash qoidalari O‘zbekiston Respublikasi Vazirlar Mahkamasi tomonidan belgilanadi;
 fotosuratlarning ustma-ust montaji — muayyan joy fotosuratlarining bir-birini takrorlaydigan qismlarini qirqib tashlamasdan, ustma-ust qo‘yish yo‘li bilan montaj qilish natijasi;
 tashkilotlar — vazirliklar, davlat qo‘mitalari, qo‘mitalar, agentliklar, markazlar, inspeksiyalar, xo‘jalik birlashmalari va mahalliy davlat hokimiyati organlari, shuningdek, boshqa yuridik shaxslar, ularning nomlari alohida keltirilgan holatlar bundan mustasno;
 ortofotoplan — aerosuratga olish va kosmik suratga olish orqali olingan aerokosmik suratlarni differensial ortotransformatsiya qilish usuli asosida markaziy proyeksiyadan ortogonal proyeksiyaga o‘zgartirish natijasida olingan joyning aniq geodezik asosdagi fotosuratli plani;
 aerosuratga va kosmik suratga olishning birlamchi materiallari — yer yuzasi haqidagi axborot bevosita aerosuratga yoki kosmik suratga olish jarayonida qayd etiladigan axborot tashuvchilar (fotoplyonka, magnit tasma va boshqa tashuvchilar); 
 aerosuratga va kosmik suratga olishning hosila materiallari — negativlar va pozitivlar dublikatlari, kontakt, proyeksiyalangan va o‘zgartirilgan fotosuratlar, fotosxemalar, fotoplanlar, ortofotoplanlar, fotoxaritalar, tuzatilgan videotasvirlar, sintezlangan ko‘pzonali videotasvirlar, zichligi bo‘yicha kvantsizlantirilgan izlar, shuningdek, ularning lavhalari, magnit yozuvlar hamda boshqa birlamchi aerosurat va kosmik suratga olish materiallarining dublikatlari; 
 joyda aerokosmik suratlarning aniq ko‘rsatkichlari — suratda tasvirlanayotgan joy tafsilotlarining eng kichik aniq hajmi. Fotografik suratlar uchun bunday ko‘rsatkich sifatida aniq ko‘rsatkichlar, ya’ni katta masofaga ega bo‘lgan obyektning joydagi eng kichik eni qabul qilinadi;
 hisoblash texnikasining sertifikatlangan vositalari (keyingi o‘rinlarda HTSV deb ataladi) — axborot tizimlarini ifoda etadigan hisoblash texnikasi vositalari, ko‘chmas va ko‘chma obyektlar, hisoblash markazlari va boshqa hisoblash vositalari komplekslari, shuningdek, axborotga ishlov berish, ko‘paytirish va saqlashga mo‘ljallangan, maxfiy axborotni himoya qilish talablariga muvofiqlik bo‘yicha O‘zbekiston Respublikasi sertifikatlovchi organi tomonidan berilgan sertifikatga ega bo‘lgan alohida o‘rnatilgan moslamalar;
 maxsus (tematik) xarita — asosiy mazmuni aniq mavzu bilan belgilanadigan yoki muayyan vazifalarning muayyan doiradagi foydalanuvchilar tomonidan hal etilishi uchun mo‘ljallangan xarita, plan yoki atlas;
 topografik (kartografik) asos — tematik va maxsus xaritalar hamda planlar mazmunining topografik (umumiy geografik) qismi;
 fotoxarita — yer yuzasining fotosuratli va kartografik (shartli belgilarda) tasviri bilan birgalikda fotoplandan bosma usulda olingan tirajli nuxsa;
 fotoplan — suratga olish trapetsiyasi doirasida o‘zgarish nuqtalari va belgilaridan foydalangan holda, alohida o‘zgartirilgan fotosuratlardan montaj qilingan joy plani. Fotoplanni montaj qilishda fotosuratlarning bir-birini yopib turuvchi qismlari hamda suratga olish trapetsiyasi doirasidan chiqib ketgan qismlari kesib tashlanadi; 
 fotosxema — o‘zgartirilmagan fotosuratlarni asosga (odatda karton varag‘iga) umumiy konturlar bo‘yicha montaj qilish yo‘li bilan tuzilgan joyning fotosuratli tasviri. Bunda fotosuratlarning bir-birini yopib turuvchi qismlari kesib tashlanadi;
 raqamli va elektron xarita hamda planlar — xarita yoki plan mazmunining magnit tasmaga yoki boshqa biror-bir axborot tashuvchiga yozilgan raqamli tasviri;
 WGS-84 (World Geodetic System 1984) — 1984-yilda AQSh Mudofaa vazirligi tomonidan ishlab chiqilgan umumjahon geodeziya koordinatalari tizimi.
 3. Kartografiya va geodeziya materiallari (ma’lumotlari) “maxfiy” yoki “xizmat doirasida foydalanish uchun” (keyingi o‘rinlarda XDFU deb ataladi) griflariga ega bo‘lishi, shuningdek, foydalanish uchun ochiq bo‘lishi mumkin. 
 4. Kartografiya va geodeziya materiallarining (ma’lumotlarining) maxfiy axborotlarni o‘zida saqlashidan kelib chiqib, ochiq foydalanishda cheklangan maxfiy ma’lumotlar va axborotlar ro‘yxati O‘zbekiston Respublikasi Vazirlar Mahkamasi tomonidan belgilanadi.
 5. XDFU grifiga ega bo‘lgan kartografiya va geodeziya materiallariga (ma’lumotlariga) quyidagilar kiradi:
 a) davlat koordinatalar tizimida 1:100 000 masshtabdagi topografik xaritalar, ortofotoplanlar va fotoxaritalar, mahalliy koordinatalar tizimida 1:50 000 masshtabdagi xuddi shu materiallar, shuningdek, geodeziya tarmoq punktlari va obyektlar tavsiflari kiritilgan 1:200 000 masshtabdagi topografik xaritalar va fotoxaritalar;
 b) 100 dan 300 gektargacha bo‘lgan hududning abonentlar foydalanadigan telekommunikatsiya, magistral va yuqori bosimli gaz ta’minoti tarmoqlari, shuningdek, aholisi 100 mingdan 250 ming kishigacha bo‘lgan aholi punktlari suv ta’minoti tasvirlangan maxsus xaritalar, planlar va sxemalar; 
 v) mahalliy koordinatalar tizimida bitta viloyat yoki Qoraqalpog‘iston Respublikasi hududidan katta bo‘lgan hudud uchun tuzilgan topografik xarita va planlar, maxsus xarita va planlar (keyingi o‘rinlarda Toshkent shahri va Toshkent viloyati bitta ma’muriy-hududiy birlik sifatida qabul qilinadi); 
 g) davlat koordinatalar tizimida joyning aniqlik ko‘rsatkichlari 2 dan 4 metrgacha bo‘lgan ortofotoplanlar; 
 d) davlat koordinatalar tizimidagi 30 metrdan 70 metrgacha xatolik bilan belgilangan geodeziya punktlarining koordinatalari (koordinatalar ro‘yxatlari), shuningdek, geodeziya punkti joylashgan joyni xuddi shunday xatolik bilan aniqlash imkonini beradigan kartografiya materiallari;
 e) geodeziya punktlarining shartli va mahalliy koordinatalar tizimida bitta viloyat yoki Qoraqalpog‘iston Respublikasi hududidan 20 foizgacha ortadigan yer uchastkasidagi koordinatalar (kataloglari va koordinatalar ro‘yxatlari), doimiy faoliyat ko‘rsatuvchi bazaviy sun’iy yo‘ldosh stansiyalari koordinatalari (kataloglari va koordinatalar ro‘yxatlari) bundan mustasno; 
 j) mahalliy koordinatalar tizimida bitta viloyat yoki Qoraqalpog‘iston Respublikasi hududidan 20 foizgacha ortadigan har qanday aniqlik ko‘rsatkichiga ega bo‘lgan, o‘ta muhim va toifalashtirilgan, shuningdek, rejimli va harbiy obyektlarning aniqlangan tasvirlari yoki ularni yo‘q qilish izlari bo‘lmagan relyef gorizontallar va shifrsizlantirilgan konturlar bilan tasvirlangan aerokosmik suratlar, ortofotoplanlar, fotoxaritalar va fotosxemalar. Ushbu ko‘rsatilgan materiallarda relyef tegishli masshtabdagi topografik xarita aniqligida va batafsil tasvirlanadi; 
 z) televizion, infraqizil, mikroto‘lqinli, radiolokatsiya va boshqa apparatlar yordamida aviatsiya tashuvchilar va kosmik apparatlarda olingan birlamchi suratga olish ma’lumotlari hamda ularning hosila materiallari, basharti ularda o‘ta muhim va toifalashtirilgan, shuningdek, rejimli va harbiy obyektlarning aniqlangan tasvirlari yoki ularni yo‘q qilish izlari bo‘lmasa hamda bitta viloyat yoki Qoraqalpog‘iston Respublikasi hududidan 20 foizgacha ortadigan maydonni qoplasa. 
 6. XDFU grifiga ega materiallarda o‘ta muhim va toifalashtirilgan, shuningdek, rejimli va harbiy obyektlarni, shu jumladan ularga xizmat ko‘rsatuvchi infratuzilma tarmoqlarini (telekommunikatsiya, elektr ta’minoti, gaz ta’minoti, avtomobil va temir yo‘llari, suv ta’minoti va kanalizatsiya) ko‘rsatish taqiqlanadi. 
 7. Foydalanish uchun ochiq bo‘lgan kartografik materiallar mahalliy koordinatalar tizimlarida bitta viloyat yoki Qoraqalpog‘iston Respublikasi hududidan katta bo‘lmagan hudud uchun analogli va elektron-raqamli ko‘rinishda, shuningdek, WGS-84 koordinatalar tizimida hududni cheklamagan holda, ushbu Nizomga 1 va 1a-ilovalarda keltirilgan talablarga muvofiq yaratiladi. 
 Bitta viloyat yoki Qoraqalpog‘iston Respublikasi hududidan katta bo‘lmagan hudud uchun mahalliy koordinatalar tizimida foydalanish uchun ochiq bo‘lgan xaritalar, fotoxaritalar va ortofotoplanlarni yaratishda tutash hududlarni qamrab olish maydonini 10 foizgacha oshirishga yo‘l qo‘yiladi. 
 8. Foydalanish uchun ochiq bo‘lgan kartografiya va geodeziya materiallariga (ma’lumotlariga) quyidagilar kiradi:
 a) davlat koordinatalar tizimida 1:200 000 masshtabdagi (geodeziya tarmoq punktlarini tushirmasdan va foydalanish uchun ochiq bo‘lgan xaritalarda ko‘rsatilishi taqiqlangan obyektlarni tavsiflamasdan), davlat koordinatalar tizimida 1:300 000, 1:500 000 va 1:1 000 000 masshtabdagi topografik xaritalar va fotoxaritalar, shuningdek, mahalliy koordinatalar tizimida 1:100 000 masshtabdagi topografik xaritalar;
 b) mahalliy koordinatalar tizimida bitta viloyat hududidan katta bo‘lmagan hudud yoki Qoraqalpog‘iston Respublikasi hududi uchun aerokosmik suratga olish asosida tayyorlangan, shuningdek, WGS-84 koordinatalar tizimida ushbu Nizomning 34-bandiga muvofiq nazorat ko‘rigidan o‘tgan har qanday aniqlik ko‘rsatkichga (maydonni cheklamasdan) ega bo‘lgan ortofotoplanlar;
 v) davlat koordinatalar tizimida joyning aniqlik ko‘rsatkichlari 4 metr va undan ortiq bo‘lgan ortofotoplanlar; 
 g) davlat koordinatalar tizimida joyning aniqlik ko‘rsatkichlari 70 metr va undan yuqori xatolik bilan aniqlangan geodeziya punktlari koordinatalari; 
 d) astronomiya, astrofizika, geofizika observatoriyalari va O‘zbekiston Respublikasining xalqaro shartnomalarida nazarda tutilgan stansiyalar, shuningdek, nodavlat koordinatalar tizimida doimiy faoliyat ko‘rsatuvchi bazaviy sun’iy yo‘ldosh stansiyalari koordinatalari; 
 e) nodavlat koordinatalar tizimida planli va balandlik tarmoqlarini fotogrammetrik zichlashtirishda jurnallar ko‘rinishidagi dastlabki axborot, triangulatsiya, poligonometriya va trilateratsiya dala o‘lchov ma’lumotlari, ularni hisoblash texnika vositalarida qayta ishlash uchun mo‘ljallangan nivelirlash bo‘yicha kiruvchi va chiquvchi axborot;
 j) 1930-yilgacha nashr qilingan nometrik topografik xaritalar, shaharlar rejalari va boshqa kartografiya materiallari;
 z) metama’lumotlari bo‘lgan va ishlov berilmagan sun’iy yo‘ldosh o‘lchovlari ma’lumotlari, elektron-raqamli geodeziya o‘lchov asboblarida bajarilgan burchak va balandlik o‘lchov natijalari;
 i) past va o‘rta bosimli gaz ta’minoti, elektr ta’minoti, kanalizatsiya va qorizlar, shuningdek, aholisi 100 ming kishigacha bo‘lgan aholi punktlari suv ta’minotining tarmoqlari va obyektlari tasvirlangan maxsus xaritalar, planlar, sxemalar (o‘ta muhim va toifalashtirilgan, shuningdek, rejimli va harbiy obyektlarga xizmat ko‘rsatuvchi infratuzilma tarmoqlari bundan mustasno); 
 k) WGS-84 koordinatalar tizimida ifodalangan fuqaro aviatsiyasi obyektlari joylashgan joylar, xalqaro havo trassalari va aerodromlar hududlarida manevrlash sxemalari, to‘siqlar nuqtalarining koordinatalari;
 l) geodeziya punktlarining shartli va mahalliy koordinatalar tizimida bitta viloyat yoki Qoraqalpog‘iston Respublikasi hududi doirasidagi koordinatalari (kataloglari va koordinatalar ro‘yxatlari);
 m) 100 gektargacha bo‘lgan hudud uchun abonentlar foydalanadigan telekommunikatsiyalar tarmoqlari tasvirlangan maxsus xaritalar, planlar, sxemalar.
 9. GATda ushbu Nizomga 2-ilovada keltirilgan elementlar, obyektlar va atributiv (matnli) ma’lumotlari bo‘lgan geofazoviy axborotdan cheklovchi griflarsiz foydalaniladi. GATda cheklovchi griflarga ega bo‘lmagan boshqa elementlar, obyektlar va ularning atributiv (matnli) ma’lumotlaridan foydalanish mumkin.
 GATning kartografik asosi mahalliy koordinatalar tizimlarida bitta viloyatning hududidan katta bo‘lmagan hudud yoki Qoraqalpog‘iston Respublikasi hududi uchun yoki WGS-84 koordinatalar tizimida hududni cheklamasdan yaratiladi. 
 Bitta viloyat yoki Qoraqalpog‘iston Respublikasi hududi uchun mahalliy koordinatalar tizimida foydalanish uchun ochiq bo‘lgan GAT kartografik asosini yaratishda tutash hududlarni qamrab olish maydonini 20 foizgacha kattalashtirishga yo‘l qo‘yiladi. 
 10. Foydalanish uchun ochiq bo‘lgan kartografiya materiallarida aholi punktlari bosh planlarining mazmun elementlaridan ushbu Nizomga 3-ilovada keltirilgan talablarga muvofiq foydalaniladi. 
 11. Davlat koordinatalar tizimidan mahalliy koordinatalar tizimiga o‘tish va aksincha, mahalliy koordinatalar tizimidan davlat koordinatalar tizimiga o‘tish parametrlarining (kalitlarining) e’lon qilinishiga yo‘l qo‘yilmaydi. Kartografiya materiallarini, shu jumladan raqamli ko‘rinishda, shuningdek, GATlarni yaratishda ishlarni bajaruvchi tashkilotlar davlat koordinatalar tizimidan mahalliy koordinatalar tizimiga va aksincha, mahalliy koordinatalar tizimidan davlat koordinatalar tizimiga o‘tish parametrlarining maxfiyligini ta’minlashi shart.
 12. Geodeziya va kartografiya sohasidagi davlat sirlarining saqlanishini ta’minlash maqsadida quyidagi ruxsat berish tartibotlari belgilanadi:
 geodeziya va kartografiya ishlarini ro‘yxatga olish;
 maxfiy kartografiya materiallarini ko‘paytirishga ruxsat berish;
 maxfiy kartografiya va geodeziya materiallarini (ma’lumotlarini) berishga ruxsat etish;
 O‘zbekiston Respublikasi hududida kartografiya materiallarini nashr qilish va/yoki tarqatishga ruxsat berish;
 aerosuratga olish ishlarini bajarishga ruxsat berish;
 aerosuratga olish va kosmik suratga olish materiallarini nazorat ko‘rigidan o‘tkazish.
 13. Geodeziya va kartografiya ishlarini ro‘yxatga olish tartibi O‘zbekiston Respublikasi Vazirlar Mahkamasi tomonidan belgilanadi.
 Mudofaa vazirligining topogeodeziya bo‘linmalari tomonidan O‘zbekiston Respublikasi Qurolli Kuchlari ehtiyojlari uchun bajariladigan geodeziya va kartografiya ishlarini ro‘yxatdan o‘tkazish talab etilmaydi. 
 14. Maxfiy kartografiya va geodeziya materiallarini (ma’lumotlarini) ko‘paytirishga zarurat bo‘lganda, ushbu Nizomga 4-ilovada keltirilgan shaklga muvofiq maxfiy kartografiya va geodeziya materiallarini saqlovchi tashkilot manziliga ko‘paytirish uchun buyurtma yuboriladi.
 15. Maxfiy kartografiya va geodeziya materiallarini (ma’lumotlarini) ko‘paytirish uchun ruxsatnoma ushbu Nizomga 5-ilovaga muvofiq uch ish kuni davomida Inspeksiyani xabardor qilgan holda, tashkilot rahbari tomonidan beriladi.
 Ko‘paytirilgan maxfiy kartografiya va geodeziya materiallaridan (ma’lumotlaridan) o‘z ishlab chiqarish ehtiyojlari uchun foydalanishga zarurat qolmagandan so‘ng materiallar (ma’lumotlar) nusxalari qonun hujjatlarida belgilangan tartibda yo‘q qilinishi va bu haqda Inspeksiyaga uch ish kunidan kechiktirmasdan xabardor qilinishi lozim.
 Inspeksiyada ro‘yxatga olingan texnik loyihalarda (dasturlarda) maxfiy kartografiya materiallarini ko‘paytirish nazarda tutilgan holatlarda, bu haqda Inspeksiyani xabardor qilish talab etilmaydi.
 O‘zbekiston Respublikasi Mudofaa vazirligining topogeodeziya bo‘linmalari maxfiy kartografiya va geodeziya materiallarini (ma’lumotlarini) ko‘paytirish uchun ruxsatnoma rasmiylashtirish talab qilinmaydi.
 16. Maxfiy kartografiya va geodeziya materiallarini (ma’lumotlarini) chet ellik fuqarolar, fuqaroligi bo‘lmagan shaxslar va tashkilotlarga berish uchun ruxsatnoma Nizomga 6-ilovadagi sxemaga muvofiq tartibda, agar O‘zbekiston Respublikasi xalqaro shartnomalarida boshqacha tartib belgilangan bo‘lmasa, O‘zbekiston Respublikasi Vazirlar Mahkamasi bilan kelishgan holda beriladi.
 17. Maxfiy kartografiya va geodeziya materiallarini (ma’lumotlarini) chet ellik fuqarolar, fuqaroligi bo‘lmagan shaxslar va tashkilotlarga berishga ruxsatnoma olish uchun materiallarni (ma’lumotlarni) berayotgan tashkilot O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasiga (keyingi o‘rinlarda “Davyergeodezkadastr” qo‘mitasi deb ataladi) beriladigan maxfiy materiallarni (ma’lumotlarni) ilova qilgan holda, tegishli ruxsatnomani berish haqida buyurtmanoma bilan ushbu Nizomga 9-ilovaga muvofiq murojaat qiladi.
 18. Maxfiy kartografiya va geodeziya materiallarini (ma’lumotlarini) chet ellik fuqarolar, fuqaroligi bo‘lmagan shaxslar va tashkilotlarga berish haqida qaror qabul qilish uchun “Davyergeodezkadastr” qo‘mitasi huzurida tashkil etiladigan komissiya (keyingi o‘rinlarda maxsus komissiya deb ataladi) xulosasi asos bo‘ladi.
 19. Maxsus komissiya “Davyergeodezkadastr” qo‘mitasi, O‘zbekiston Respublikasi Davlat xavfsizligi xizmati (keyingi o‘rinlarda DXX deb ataladi), Mudofaa vazirligi va Qurilish vazirligi vakillaridan shakllantiriladi.
 Maxsus komissiyaning huquq va vakolatlari qonunchilikda belgilangan tartibda “Davyergeodezkadastr” qo‘mitasi tomonidan tasdiqlanadigan nizom bilan belgilanadi.
 20. Maxfiy kartografiya va geodeziya materiallarini (ma’lumotlarini) chet ellik fuqarolar, fuqaroligi bo‘lmagan shaxslar va tashkilotlarga berish mumkinligi haqida maxsus komissiyaning xulosasini tayyorlash bo‘yicha ishchi organ funksiyalarini Inspeksiya amalga oshiradi.
 Ishchi organ vazifalariga, jumladan, taqdim etilgan materiallarning to‘liqligini tekshirish ham kiradi.
 21. Chet ellik fuqarolar, fuqaroligi bo‘lmagan shaxslar va tashkilotlarga beriladigan maxfiy kartografiya va geodeziya materiallarining (ma’lumotlarining) mazmunidan kelib chiqib, maxsus komissiya ishiga boshqa vazirliklar va idoralar vakillari jalb etilishi mumkin. 
 22. Maxsus komissiyaning xulosalari bayonnoma ko‘rinishida rasmiylashtiriladi. Bayonnoma maxsus komissiyaning barcha a’zolari tomonidan imzolanadi hamda “Davyergeodezkadastr” qo‘mitasi raisi (yoki uning o‘rinbosari) tomonidan tasdiqlanadi.
 Maxsus komissiya murojaat qilingan kundan e’tiboran o‘n ish kuni mobaynida tegishli xulosani beradi yoki materiallarni (ma’lumotlarni) to‘liq ishlab chiqish uchun qaytaradi. 
 Maxsus komissiyaning maxfiy materiallarni (ma’lumotlarni) berish haqida ijobiy xulosasi olinganda, “Davyergeodezkadastr” qo‘mitasi materiallarni (ma’lumotlarni) O‘zbekiston Respublikasi Vazirlar Mahkamasiga maxfiy kartografiya va geodeziya materiallarini (ma’lumotlarini) chet ellik fuqarolar, fuqaroligi bo‘lmagan shaxslar va tashkilotlarga hujjatlarni ruxsat berilishi yuzasidan kelishish uchun yuboradi.
 O‘zbekiston Respublikasi Vazirlar Mahkamasi bilan kelishish, maxfiy kartografiya va geodeziya materiallarini (ma’lumotlarini) chet ellik fuqarolar, fuqaroligi bo‘lmagan shaxslar va tashkilotlarga berish uchun asos hisoblanadi.
 O‘zbekiston Respublikasi Vazirlar Mahkamasi bilan kelishilganidan so‘ng “Davyergeodezkadastr” qo‘mitasi buyurtmachiga (yuridik shaxsga) maxfiy kartografiya va geodeziya materiallarini (ma’lumotlarini) chet ellik fuqarolar, fuqaroligi bo‘lmagan shaxslar va tashkilotlarga berish uchun ushbu Nizomga 7-ilovaga muvofiq shaklda ruxsat beradi.
 23. Tadbirkorlik subyektlari, davlat boshqaruvi organlari hamda mahalliy davlat hokimiyati organlari tomonidan maxfiy kartografiya va geodeziya materiallarini (ma’lumotlarini) o‘zaro almashinuvi faqat Inspeksiya orqali mazkur Nizomga 8-ilovadagi sxemaga muvofiq amalga oshiriladi.
 Inspeksiya tomonidan maxfiy kartografiya va geodeziya materiallari (ma’lumotlari) besh ish kuni mobaynida ushbu Nizomga 7-ilovaga muvofiq ruxsatnoma berish yo‘li bilan, materiallarni (ma’lumotlarni) beruvchi tashkilotning ushbu Nizomga 9-ilovaga muvofik shakl bo‘yicha buyurtmanomasi asosida beriladi. Mudofaa vazirligi va DXX bo‘linmalari bo‘lgan tashkilotlar bundan mustasno.
 Maxfiy kartografiya materiallari va geodeziya ma’lumotlarini berishga ruxsatnoma berish haqidagi murojaatni ko‘rib chiqqanlik uchun bazaviy hisoblash miqdorining 20 foizi miqdorida yig‘im undiriladi. Yig‘im summasi Inspeksiyaning g‘azna hisobvarag‘iga o‘tkaziladi.
 24. Maxfiy kartografiya va geodeziya materiallarini (ma’lumotlarini) berish uchun ruxsatnomani quyidagi holatlarda rasmiylashtirish talab etilmaydi:
 Inspeksiyada ro‘yxatga olingan texnik loyihalarda nazarda tutilgan maxfiy kartografiya va geodeziya materiallari (ma’lumotlari) berilganda;
 maxfiy kartografiya va geodeziya materiallari (ma’lumotlari) DXX va Mudofaa vazirligiga, shuningdek, ularning yozma so‘roviga asosan bo‘linmalariga berilganda; 
 maxfiy kartografiya va geodeziya materiallari (ma’lumotlari) turli bo‘linmalar tomonidan kompleks ishlarni bajarish uchun bitta vazirlik, idora, davlat boshqaruvi va xo‘jalik birlashmasi doirasida berilganda.
 25. Maxfiy kartografiya va geodeziya materiallarini (ma’lumotlarini) berish haqidagi murojaatda berilayotgan materiallar yoki ma’lumotlarni olishdan maqsad ularni olganlik yoki yaratish, oluvchida maxfiy ish yuritish mavjudligi haqidagi ma’lumotlar majburiy tartibda ko‘rsatiladi. Murojaatning maxfiylik darajasini murojaat qiluvchi tashkilot belgilaydi.
 26. Vazirlik, idoralar, xo‘jalik birlashmalari, mahalliy davlat hokimiyati organlari maxfiy kartografiya va geodeziya materiallarining (ma’lumotlarining) bir tizimdagi tashkilotlarga berilishi uchun yuqori turuvchi tashkilot rahbari nomiga Nizomga 9-ilovaga muvofiq shaklda yozma murojaat qiladi. Yuqori turuvchi tashkilot rahbari (yoki uning o‘rinbosari) tomonidan Nizomga 7-ilovadagi shaklda quyi tizimdagi tashkilotlarga ruxsatnoma beriladi. Barcha jarayonlar uch ish kuni mobaynida Nizomga 8a-ilovadagi sxemaga muvofiq amalga oshiriladi. 
 27. Maxfiy kartografiya va geodeziya materiallarini (ma’lumotlarini) berishga ruxsat etuvchi talablarga quyidagilar kiradi:
 jo‘natuvchi va oluvchi tashkilotda maxfiy ish yuritishning mavjudligi;
 beriladigan materialni olganlik yoki uning kelib chiqishi haqida ma’lumotlarning mavjudligi;
 jo‘natuvchi va oluvchi tashkilotda maxfiylik rejimiga rioya etilishi.
 28. Maxfiy kartografiya va geodeziya materiallarini (ma’lumotlarini) berish rad etilgan taqdirda, ko‘rib chiquvchi organ tashkilotni rad etish sabablarini ko‘rsatgan holda yozma ravishda xabardor qiladi.
 Ushbu Nizomning 27-bandida ko‘rsatilgan talablarning bajarilmaganligi maxfiy kartografiya va geodeziya materiallarini (ma’lumotlarini) berishni rad etishga asos bo‘ladi.
 29. XDFU grifiga ega kartografiya va geodeziya materiallarini (ma’lumotlarini) chet ellik fuqarolar (tashkilotlar) hamda fuqaroligi bo‘lmagan shaxslarga berishga ruxsatnoma ushbu materiallarga egalik qiluvchi davlat boshqaruvi organi, mahalliy davlat hokimiyati organining rahbari (yoki uning birinchi o‘rinbosari) tomonidan ushbu materiallarga ega tashkilotlarga idoraviy mansubligi bo‘yicha yozma murojaat olingandan keyin besh ish kuni mobaynida beriladi.
 Tadbirkorlik subyektlariga XDFU grifiga ega kartografiya va geodeziya materiallarini (ma’lumotlarini) chet ellik fuqarolar, fuqaroligi bo‘lmagan shaxslar va tashkilotlarga berish uchun ruxsatnoma Inspeksiya tomonidan yozma murojaat olingandan keyin besh ish kuni mobaynida beriladi.
 XDFU grifiga ega kartografiya va geodeziya materiallari (ma’lumotlari) O‘zbekiston Respublikasi rezidentlari bo‘lgan boshqa tashkilotlarga ushbu materiallarga egalik qiluvchi tashkilot rahbarining yozma roziligi bilan beriladi.
 30. Foydalanish uchun ochiq bo‘lgan kartografiya materiallarini nashr qilish va/yoki tarqatishga ruxsatnoma Inspeksiya tomonidan tashkilotning yozma murojaati olingandan keyin besh ish kuni davomida ixtiyoriy shaklda ushbu Nizomga 10-ilovada keltirilgan sxemaga muvofiq beriladi.
 Murojaatga kartografiya materiallari ikki nusxada ilova qilinadi.
 Taqdim etilgan kartografiya materialining bir nusxasi Inspeksiyada qoladi, ikkinchisi ariza beruvchiga kartografiya materiallarini nashr qilish va/yoki tarqatishga ruxsat berilganligi haqida shtamp bosib qaytariladi.
 Kartografiya materiallarini nashr qilish va/yoki tarqatish uchun ruxsatnoma berishga murojaatni ko‘rib chiqqanlik uchun har bir ko‘rib chiqilgan A2 (594 mm x 420 mm) formatidagi kartografiya materialiga bazaviy hisoblash miqdorining 100 foizi miqdorida yig‘im undiriladi. Yig‘im summasi Inspeksiyaning g‘azna hisobvarag‘iga o‘tkaziladi.
 31. Murojaatda kartografiya materiallarini nashr qilishdan maqsad va kartografiya ishining Inspeksiyada ro‘yxatga olinganligi haqida ma’lumotlar ko‘rsatiladi. 
 Olib kirilgan kartografiya mahsulotini tarqatishga ruxsatnoma olish uchun murojaat qilingan taqdirda, Inspeksiyaga kartografiya mahsuloti O‘zbekiston Respublikasi hududiga rasmiy olib kirilganligini tasdiqlovchi bojxona hujjatlari taqdim etiladi.
 Ruxsat berish talablariga quyidagilar kiradi:
 qonunchilikka muvofiq O‘zbekiston Respublikasi Davlat va ma’muriy chegaralarini ko‘rsatish va geografik obyektlar nomlarini qo‘llash;
 dunyo davlatlari geografik obyektlarining nomlari, ma’muriy-hududiy tuzilishi va milliy chegaralarini O‘zbekiston Respublikasining xalqaro majburiyatlariga muvofiq qo‘llash;
 foydalanish uchun ochiq bo‘lgan xaritalarda ko‘rsatilmaydigan obyektlarning (xaritalar elementlari) ko‘rsatilishini istisno etish.
 32. Yuqorida ko‘rsatilgan ruxsatnomani berish rad etilgan taqdirda, Inspeksiya murojaat olingan kundan keyin besh ish kuni mobaynida tashkilotni rad etish sabablarini ko‘rsatgan holda yozma ravishda xabardor qiladi.
 Mahsulotning ushbu Nizom 31-bandida ko‘rsatilgan ruxsatnoma berish talablariga mos kelmasligi ruxsatnoma berishni rad etishga asos bo‘ladi. 
 33. Maxfiy kartografiya materiallarini berishga hamda foydalanish uchun ochiq bo‘lgan kartografiya materiallarini nashr qilish va/yoki tarqatishga ruxsatnoma ikki nusxada rasmiylashtiriladi. Birinchi nusxasi ariza beruvchiga yuboriladi, ikkinchisi Inspeksiyada qoladi.
 Maxfiy kartografiya materiallarini berishga ruxsatnomalarni saqlash muddati — 20 yil, foydalanish uchun ochiq bo‘lgan kartografiya materiallarini nashr qilish va/yoki tarqatishga ruxsatnomalarni saqlash muddati esa — kamida 10 yilni tashkil qiladi.
 34. Aerosuratga olish ishlarini, jumladan, uchuvchisiz uchish apparatlaridan foydalangan holda amalga oshirishga ruxsatnomalar O‘zbekiston Respublikasi Vazirlar Mahkamasi belgilagan tartibda Mudofaa vazirligi tomonidan beriladi. 
 35. Tabiiy ofatlar va texnogen avariyalarga uchragan obyektlar va hududlarni tabiiy (kuchli zilzilalar, suv toshqinlari, sellar, ko‘chkilar, bo‘ronlar, yong‘inlar va boshqalar) va texnogen (portlashlar, yong‘inlar, binolarning qulashi, kimyoviy zararlanish va boshqalar) omillar ta’siri natijalarini zudlik bilan qayd etish uchun o‘rganish hamda ushbu omillarga qarshi kurashish bo‘yicha tadbirlarni ishlab chiqish maqsadida aerosuratga olish mahalliy davlat organlarining rahbarlari qarori bilan ruxsat berish tartibotlarini o‘tkazmasdan amalga oshiriladi. 
 36. Barcha birlamchi ma’lumotlar, har qanday aniqlik ko‘rsatkichlariga ega bo‘lgan, jumladan, televizion, infraqizil, mikroto‘lqinli, radiolokatsiya va boshqa apparatlar yordamida aviatsiya tashuvchilarda aerosuratga olish materiallari hamda ularning hosila materiallari O‘zbekiston Respublikasi Qurolli Kuchlari Bosh shtabida nazorat ko‘rigidan o‘tkazilishi shart, qonun hujjatlarida nazarda tutilgan holatlar bundan mustasno.
 Nazorat ko‘rigidan o‘tkaziladigan aerokosmik suratga olish materiallariga “maxfiy” grifi qo‘yiladi.
 O‘zbekiston Respublikasi Qurolli Kuchlari Bosh shtabi nazorat ko‘rigi natijalariga asosan materiallarga cheklovchi grif qo‘yadi (yoki olib tashlaydi) hamda ushbu materiallardan keyinchalik foydalanish bo‘yicha ko‘rsatma beradi.
 Nazorat ko‘rigi qonun hujjatlarida belgilangan tartibda amalga oshiriladi.
 37. Maxfiy kartografiya va geodeziya materiallari (ma’lumotlari) “Davyergeodezkadastr” qo‘mitasi, Inspeksiya va Inspeksiya qoshidagi Davlat kartografiya-geodeziya fondiga (keyingi o‘rinlarda Fond deb ataladi) ruxsatnoma rasmiylashtirmasdan beriladi. 
 Fond ma’lumotlari va materiallaridan foydalanganlik va ularni olganlik uchun yig‘imlar undiriladi, ularning miqdori “Davyergeodezkadastr” qo‘mitasi tomonidan belgilanadi.
 Maxfiy kartografiya va geodeziya materiallarini (ma’lumotlarini) “Davyergeodezkadastr” qo‘mitasi va Inspeksiya tomonidan boshqa tashkilotlarga berish ruxsatnoma rasmiylashtirmasdan amalga oshiriladi, ularni chet ellik fuqarolar, fuqaroligi bo‘lmagan shaxslar va tashkilotlarga berish hollari bundan mustasno.
 38. Maxfiy-rejim bo‘limi (maxsus qism, bo‘linma) mavjud bo‘lgan tashkilotlar maxfiy kartografiya va geodeziya materiallarini (ma’lumotlarini) Fonddan olish uchun Inspeksiyaga so‘ralayotgan materiallar qanday maqsadda talab etilayotganligini ko‘rsatgan holda murojaat yuboradi.
 Murojaatga ushbu Nizomga 11-ilovaga muvofiq shaklda nomenklatura va varaqlar soni ketma-ket sanab o‘tilgan buyurtmanoma ilova qilinadi.
 Maxfiy kartografiya materiallarini vaqtincha foydalanishga, basharti Inspeksiya tomonidan boshqa muddat belgilangan bo‘lmasa, bir oygacha bo‘lgan muddatga beriladi. Buyurtmanoma va murojaatga xaritalar nomenklaturasini ko‘rsatgan holda cheklovchi grifni belgilash zarurati buyurtmanoma beruvchi tashkilot tomonidan belgilanadi.
 39. Geodeziya punktlari koordinatalari Inspeksiya tomonidan belgilangan tartibda ro‘yxatdan o‘tgan ishlarni bajarish uchun beriladi. Ro‘yxatga olishni talab etmaydigan ishlar uchun geodeziya punktlari koordinatalari ishlarning ijrochisi bo‘lgan tashkilot bajaradigan ishlar doirasida Inspeksiya tomonidan beriladi.
 40. Tashkilotlarga gravimetriya punktlari koordinatalarini, shu jumladan ushbu punktlardagi og‘irlik kuchi tezlashishi qiymatlarini berish O‘zbekiston Respublikasi Geologiya va mineral resurslar davlat qo‘mitasi tomonidan amalga oshiriladi. 
 41. Tashkilotlarda olingan va tayyorlangan kartografiya materiallari inventar hisobga olish jurnallarida nomenklaturalar bo‘yicha, koordinatalar tizimlari, maxfiylik darajasi va masshtablari bo‘yicha alohida ushbu Nizomga 12-ilovaga muvofiq shaklda hamda topografik xaritalar (planlar, fotoxaritalar, fotoplanlar, fotosxemalar) berish jurnallarida ushbu Nizomga 13-ilovaga muvofiq shaklda hisobga olinadi.
 Kartografiya materialining har bir nusxasiga alohida inventar raqam beriladi. Har bir nusxaning orqa tomonida tashkilot nomi va inventar raqami ko‘rsatilgan holda shtamp qo‘yiladi.
 Inventar hisobga olish jurnallari hamda maxfiy topografik xaritalar, planlar, fotoxaritalar, fotoplanlar va fotosxemalarni berish jurnallari XDFU grifiga ega bo‘lishi, ammo tashkilotlarning maxfiy-rejim bo‘limlari (maxsus qism, bo‘linmalari) tomonidan hisobga olinishi lozim. 
 42. O‘zbekiston Respublikasi Mudofaa vazirligi bo‘linmalarida topografik xaritalar va planlarning hisobi Mudofaa vazirligi tomonidan belgilangan shakllar va tartibda yuritiladi.
 43. Tashkilotlarda aeronegativlar (dubl-negativlar), aerosuratlar, ustma-ust montaj qilingan reproduksiyalar va ushbu reproduksiyalardan negativlar, maxsus asboblar va uchish pasportlari ko‘rsatkichlari, shuningdek, kosmik suratga olishning birlamchi va hosila materiallari maxsus inventar hisobga olish jurnallarida ushbu Nizomga 14-ilovaga muvofiq shaklda hisobga olinadi.
 44. Har bir obyektning aeronegativlari (dubl-negativlari), aerosuratlari va kosmik suratlari ortib boruvchi raqamlar tartibida tanlab olinishi hamda bu raqamlar yuztadan oshmasligi hamda qattiq konvertlarga joylashtirilishi kerak.
 Konvertlarga tegishli cheklovchi grif qo‘yiladi hamda aerosuratga olish yoki kosmik suratga olish ishlarini bajargan tashkilotning nomi, suratga olish ishlari bajarilgan yil va uning masshtabi, kamera turi, aerofotosuratga olish apparatining raqami va fokus masofasi, plyonka turi, aeronegativlar o‘lchamlari, uchastka (obyekt) tituli, film raqami, trapetsiya raqami yozib qo‘yiladi. Shuningdek, aeronegativlar raqamlari va ularning soni, konvertning inventar raqami ko‘rsatiladi. 
 45. Aeronegativlar solingan konvertlar qopqog‘i zich yopiladigan metall qutilarga joylashtiriladi.
 Qutining tashqi tomonida obyekt tituli yoki film raqami, maxfiylik grifi, suratga olish ishlari bajarilgan yil va mazkur qutiga joylashtirilgan aeronegativlar raqamlari yoziladi.
 46. Aeronegativlar, suratlar va ustma-ust montaj qilingan reproduksiyalarga maxfiylik grifi qo‘yilmaydi.
 47. Aerofilmlar ham (kesilmagan) aerosuratga olish obyektlari bo‘yicha tanlab olingan va alohida rulonli aeroplyonka uchun metall bankalarda joylashtirilgan bo‘lishi kerak. Bankaning tashqi tomonida maxfiylik grifi, suratga olingan yil va aeronegativlar raqamlari ko‘rsatiladi.
 Aerosuratlar va kosmik suratlarni ishlab chiqarish bo‘linmalariga berishda ularga maxfiy-rejim bo‘linmaning (maxsus qism, bo‘linma) yorliq shtampi qo‘yiladi.
 48. Ustma-ust montaj qilingan reproduksiyalarning negativlari aeronegativlarni saqlash uchun belgilangan tartibga asosan saqlanadi. Skanerlovchi apparatda fototeodolit suratga olish negativlari va suratlarini hisobga olish va saqlash tartibi aerosuratga olish materiallari uchun belgilangan tartib bilan bir xil.
 49. Aeronegativlar, aerosuratlar, kosmik suratlar, fototeodolit suratga olish negativlari va suratlari skanerlovchi apparat, joy to‘g‘risidagi axborotni magnitli va boshqa tashuvchilar yordamida qayta yuborish ushbu hujjatlarning (materiallarning) cheklovchi grifiga qarab belgilangan tartibda amalga oshiriladi.
 50. Maxfiy bo‘lmagan va XDFU loyihalarga, hisobotlarga va boshqa hujjatlarga ilova qilingan maxfiy topografik, tematik va maxsus xaritalar va planlar maxfiy materiallar uchun belgilangan tartibda alohida saqlanishi kerak.
 Maxfiy xaritalar va planlar (ilovalar) maxfiy bo‘lmagan yoki XDFU loyihalar va hisobotlar bilan birga taxlab tikilgan (qo‘shimcha qilingan) holatlarda, ushbu loyiha va hisobotlarga “maxfiy” grifi qo‘yiladi.
 51. Maxfiy kartografiya va geodeziya materiallari tashkilot komissiyasi tomonidan yo‘q qilinadi va qog‘oz maydalovchi mashinada 2,5 kvadrat millimetrdan ortiq bo‘lmagan parchalarga maydalash yoki yoqib yuborish yo‘li bilan yo‘q qilingani haqida dalolatnoma tuziladi. 
 Maxfiy kartografiya va geodeziya materiallarini yo‘q qilish bo‘yicha komissiya tarkibiga tashkilot tarkibiy bo‘linmalarining tegishli shakldagi ruxsatnomaga ega va ushbu materiallarga bevosita aloqasi bo‘lgan mutaxassislari kiritilishi mumkin.
 Yo‘q qilinganlik haqidagi dalolatnomaning bir nusxasi Inspeksiyaga yuboriladi.
 52. Ishlatib bo‘lingan, yaroqsiz holga kelgan va ortiqcha maxfiy hamda XDFU kartografiya va geodeziya materiallari ushbu materiallar va hujjatlar uchun belgilangan tartibda yo‘q qilinadi. 
 Tashkilotlar tomonidan belgilangan uchastkalarda geodeziya, topografiya, kartografiya va boshqa ishlarni bajarish uchun olinadigan geodeziya punktlari koordinatalari ushbu ishlar bajarib bo‘lingandan keyin belgilangan tartibda yo‘q qilishini kerak.
 53. Kartografiya va geodeziya materiallarini (ma’lumotlarini) raqamli ko‘rinishda saqlash vazirlik, idora va O‘zbekiston Respublikasi rezidentlari bo‘lgan tadbirkorlik subyektlari tomonidan O‘zbekiston Respublikasida maxfiylik rejimini ta’minlashga oid me’yoriy hujjatlarga muvofiq amalga oshiriladi.
 54. Tashkilotni tugatishda foydalanishga yaroqsiz kartografiya va geodeziya materiallari dalolatnomalar bo‘yicha qog‘oz maydalovchi mashinada 2,5 kvadrat millimetrdan katta bo‘lmagan parchalarga maydalash yoki yoqib yuborish yo‘li bilan yo‘q qilinadi. Foydalanishga yaroqli kartografiya va geodeziya materiallari (ma’lumotlari) olingan joyiga qaytarilishi yoki Inspeksiya ko‘rsatmasi bo‘yicha berilishi kerak. 
 55. Vazirliklar va idoralar, shuningdek, xo‘jalik boshqaruvi organlari maxfiy va XDFU kartografiya va geodeziya materiallarini (ma’lumotlarini) to‘g‘ri hisobga olish, saqlash, tayyorlash va ulardan foydalanish, shuningdek, o‘zlarining idoraviy mansub tashkilotlarida cheklovchi grifga ega materiallar asosida foydalanish uchun ochiq bo‘lgan materiallarni yaratish tizimli nazorat qilinishini ta’minlashi lozim.
 56. Maxfiy va XDFU kartografiya va geodeziya materiallarini (ma’lumotlarini) hisobga olish, saqlash va ulardan foydalanish tartibini ichki idoraviy tekshirish tegishli komissiya tomonidan tekshiruv dalolatnomasini tuzgan holda, bir yilda kamida bir marta amalga oshiriladi.
 57. Tashkilotlarda mavjud maxfiy kartografiya va geodeziya materiallarini (ma’lumotlarini) hisobga olish, saqlash va ulardan foydalanishni tekshirish ushbu Nizom hamda O‘zbekiston Respublikasida maxfiylik rejimini ta’minlash bo‘yicha yo‘riqnoma talablariga muvofiq Inspeksiya tomonidan amalga oshiriladi.
 58. Tekshiruvlar davomida ushbu Nizom talablari buzilganligi aniqlanganda, Inspeksiya qoidabuzarliklarni belgilangan muddatda bartaraf etish haqida ko‘rsatma berish hamda tashkilotning yuqori turuvchi organini tegishli choralarni ko‘rish uchun qoidabuzarliklar haqida xabardor qilishga haqli.
 Tashkilot qoidabuziliklarni bartaraf etish yuzasidan ko‘rsatmalarni bajarmagan taqdirda, Inspeksiyaga ularga maxfiy materiallarni berish hamda ulardan foydalanish bilan bog‘liq ishlarni to‘xtatib qo‘yish huquqi beriladi.
 59. Maxfiy kartografiya va geodeziya materiallari (ma’lumotlari) yo‘qolganda, tashkilot O‘zbekiston Respublikasida maxfiylik rejimini ta’minlash bo‘yicha yo‘riqnoma talablariga muvofiq harakat qiladi va bir vaqtning o‘zida ularning yo‘qolgani haqida Inspeksiyaga yozma ravishda xabar beradi.
 Xabarda yo‘qolgan materiallar nomi va soni, ularning rekvizitlari (varaqlar nomenklaturasi, koordinatalar tizimi, xaritalar masshtabi va boshqa ma’lumotlar), materiallar yo‘qolishining qisqacha tafsiloti va ularning yo‘qolishiga olib kelgan sabablarni bartaraf etish yuzasidan ko‘rilgan choralar ko‘rsatiladi. 
 60. Tashkilotlar rahbarlari ushbu Nizom talablariga rioya etilishi, kartografiya va geodeziya materiallarining (ma’lumotlarining) saqlanganligi, hisobga olinishi, saqlanishi, ulardan foydalanish, shuningdek, tematik va maxsus xaritalar va planlarning maxsus yuklamasiga nisbatan maxfiylik darajasini to‘g‘ri belgilash uchun shaxsan javobgar bo‘ladi.
 61. Tashkilotlar tomonidan ushbu Nizom talablariga rioya etilishi DXX organlari va Inspeksiya tomonidan nazorat qilinadi.